Komission direktiivi 95/10/EY, annettu 7 päivänä huhtikuuta 1995, erityisravinnoksi tarkoitettujen koiran- ja kissanrehujen energia-arvon laskentamenetelmän vahvistamisesta (ETA:n kannalta merkityksellinen teksti)



Virallinen lehti nro L 091 , 22/04/1995 s. 0039 - 0040



KOMISSION DIREKTIIVI 95/10/EY, annettu 7 päivänä huhtikuuta 1995, erityisravinnoksi tarkoitettujen koiran- ja kissanrehujen energia-arvon laskentamenetelmän vahvistamisesta (ETA:n kannalta merkityksellinen teksti) EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon rehuseosten pitämisestä kaupan 2 päivänä huhtikuuta 1979 annetun neuvoston direktiivin 79/373/ETY (1), sellaisena kuin se on viimeksi muutettuna direktiivillä 93/74/ETY (2), ja erityisesti sen 10 artiklan d kohdan, sekä katsoo, että erityisravinnoksi tarkoitetuista rehuista annetun direktiivin 93/74/ETY 5 artiklan 1 kohdan d alakohdassa säädetään rehujen tiettyä erityistä ravitsemuksellista tarkoitusta koskevien tietojen ilmoittamisesta tuoteselosteessa, erityisravinnoksi tarkoitettujen rehujen käyttötarkoitusten luettelosta 25 päivänä heinäkuuta 1994 annettua komission direktiiviä 94/39/EY (3), sellaisena kuin se on muutettuna direktiivillä 95/9/EY (4), vahvistettaessa joitakin ravitsemuksellisia tarkoituksia, joiden energia-arvo on niiden olennainen ravitsemuksellinen ominaisuus, ei voitu sisällyttää direktiiviin, koska lemmikkieläinten rehujen energia-arvoa koskevat yhteisön valvontamenetelmät puuttuvat, nykyisin käytettävissä olevat energia-arvon laskentamenetelmät eivät ole vielä täysin tyydyttäviä valvonnan sekä tiettyjen tietojen tarkkuuden suhteen, olisi kuitenkin vahvistettava väliaikainen menetelmä rajoitetuksi ajaksi, jotta erityisravinnoksi tarkoitettujen rehujen energia-arvo voitaisiin ilmoittaa rajoitetun ajan, kunnes tyydyttävä menetelmä otetaan käyttöön, ja jotta eläimille voitaisiin antaa näitä rehuja tietyissä tilanteissa, joissa on tarpeen käyttää niiden terveydentilaan soveltuvaa ruokavaliota, ja tässä direktiivissä säädetyt toimenpiteet ovat pysyvän rehukomitean lausunnon mukaiset, ON ANTANUT TÄMÄN DIREKTIIVIN: 1 artikla Siltä osin kuin erityisravinnoksi tarkoitettujen koiran- ja kissanrehujen energia-arvo on ilmoitettava direktiivin 93/74/ETY 5 artiklan 1 kohdan d alakohdan mukaisesti, jäsenvaltioiden on määrättävä, että kyseinen arvo on laskettava tämän direktiivin liitteessä kuvattua menetelmää noudattaen. 2 artikla Jäsenvaltioiden on säädettävä, että erityisravinnoksi tarkoitettujen koiran- ja kissanrehujen energia-arvoa laskettaessa liitteessä esitetty laskentamenetelmä on voimassa 30 päivään kesäkuuta 1998 saakka. 3 artikla 1. Jäsenvaltioiden on saatettava tämän direktiivin noudattamisen edellyttämät lait, asetukset ja hallinnolliset määräykset voimaan viimeistään 30 päivänä kesäkuuta 1995. Niiden on ilmoitettava tästä komissiolle viipymättä. Näissä jäsenvaltioiden antamissa säädöksissä on viitattava tähän direktiiviin tai niitä virallisesti julkaistaessa niihin on liitettävä viittaus tähän direktiiviin. Jäsenvaltioiden on säädettävä siitä, miten viittaukset tehdään. 2. Jäsenvaltioiden on toimitettava tässä direktiivissä tarkoitetuista kysymyksistä antamansa keskeiset kansalliset säännökset kirjallisina komissiolle. 4 artikla Tämä direktiivi tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä. 5 artikla Tämä direktiivi on osoitettu kaikille jäsenvaltioille. Tehty Brysselissä 7 päivänä huhtikuuta 1995. Komission puolesta Franz FISCHLER Komission jäsen (1) EYVL N:o L 86, 6.4.1979, s. 30 (2) EYVL N:o L 237, 22.9.1993, s. 23 (3) EYVL N:o L 207, 10.8.1994, s. 20 (4) Ks. tämän virallisen lehden sivu 35 LIITE ERITYISRAVINNOKSI TARKOITETTUJEN KOIRAN- JA KISSANREHUJEN ENERGIA-ARVON LASKENTAMENETELMÄ 1. Energia-arvon laskentatapa ja ilmoittaminen Erityisravinnoksi tarkoitettujen koiran- ja kissanrehujen energia-arvo on laskettava jäljempänä annetun kaavan mukaisesti rehujen tiettyjen ravintoaineiden prosenttiosuuksien perusteella. Kyseinen arvo ilmoitetaan energiamääränä, jonka elimistö pystyy käyttämään hyväkseen, eli muuntokelpoisena energiana (ME) rehuseoskilogrammaa kohti käyttäen yksikköä megajoule (MJ) seuraavasti: a) koiran- ja kissanrehut, lukuun ottamatta kissanrehuja, joiden kosteuspitoisuus on yli 14 %: MJ/kg ME:tä = 0,1464 × raakavalkuaisprosentti + 0,3556 × raakarasvaprosentti + 0,1464 × typettömän uuteaineen prosentti b) kissanrehut, joiden kosteuspitoisuus on yli 14 %: MJ/kg ME:tä = (0,1632 × raakavalkuaisprosentti + 0,3222 × raakarasvaprosentti + 0,1255 × typettömän uuteaineen prosentti) - 0,2092 kaavan typettömän uuteaineen prosenttiosuus lasketaan luvun 100, sekä kosteus-, raakatuhka-, raakavalkuais-, raakarasva- ja raakakuituprosenttien summan välisenä erotuksena. 2. Ilmoitetuista arvoista sallitut poikkeamat Jos direktiivin 79/373/ETY 12 artiklan mukaisissa virallisissa tarkastuksissa todetaan virallisen tarkastuksen tuloksen ja ilmoitetun energia-arvon poikkeama, joka lisää tai vähentää rehun energia-arvoa, sallitaan 15 %:n poikkeama. 3. Tuloksen ilmoittaminen Edellä olevan kaavan mukaisesti saatu tulos on ilmoitettava yhden desimaalin tarkkuudella. 4. Näytteenotto- ja määritysmenetelmät Näytteenotto rehuseoksesta ja laskentakaavassa ilmenevien ravintoainepitoisuuksien määrittäminen suoritetaan rehuseosten virallista valvontaa varten säädettyjä näytteenottomenetelmiä ja yhteisön määritysmenetelmiä noudattaen.